Document ID: 31996L0083

31996L0083
L 048/16
SLUŽBENI LIST EUROPSKE UNIJE
19.12.1996.
DIREKTIVA 96/83/EZ EUROPSKOG PARLAMENTA I VIJEĆA
od 19. prosinca 1996.
o izmjeni Direktive 94/35/EZ o sladilima za uporabu u hrani
EUROPSKI PARLAMENT I VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 100.a,
uzimajući u obzir Direktivu Vijeća 89/107/EEZ od 21. prosinca 1988. o usklađivanju zakonodavstava država članica u odnosu na prehrambene aditive odobrene za uporabu u hrani namijenjenoj prehrani ljudi (1), a posebno njezin članak 3. stavak 2.,
uzimajući u obzir prijedlog Komisije,
uzimajući u obzir mišljenje Gospodarskog i socijalnog odbora (2),
u skladu s postupkom utvrđenim u članku 189.b Ugovora (3),
budući da je od usvajanja Direktive 94/35/EZ (4) ostvaren značajan tehnički napredak u području sladila;
budući da Direktivu treba prilagoditi kako bi se taj napredak uzeo u obzir;
budući da je provedeno savjetovanje sa Znanstvenim odborom za hranu osnovanim Odlukom Komisije 95/273/EZ (5) prije usvajanja odredbi koje bi mogle utjecati na javno zdravlje,
DONIJELI SU OVU DIREKTIVU:
Članak 1.
Direktiva 94/35/EZ mijenja se kako slijedi:
1.
članku 1. dodaje se sljedeći stavak:
„5. Ova se Direktiva također primjenjuje na odgovarajuću hranu za posebne prehrambene potrebe u smislu Direktive 89/398/EEZ.”;
2.
članak 2. mijenja se kako slijedi:
(a)
stavak 3. zamjenjuje se sljedećim:
„3. Sladila se ne smiju koristiti u hrani za dojenčad i malu djecu kako je navedeno u Direktivi 89/398/EEZ, uključujući hranu za dojenčad i malu djecu sa zdravstvenim poteškoćama, osim ako posebnim odredbama nije predviđeno drukčije.”;
(b)
dodaje se sljedeći stavak:
„5. Izraz ‚quantum satis’ u Prilogu znači da maksimalna razina nije određena. Međutim, sladila se upotrebljavaju u skladu s dobrom proizvođačkom praksom u količini koja nije viša od nužne za postizanje svrhe, uz uvjet da se ne dovodi potrošača u zabludu.”;
3.
dodaje se sljedeći članak:
„Članak 2.a
Ne dovodeći u pitanje druge odredbe Zajednice, prisutnost sladila u hrani je dopuštena:
-
u složenoj hrani bez dodanog šećera ili sa smanjenom energetskom vrijednošću, u složenoj hrani namijenjenoj smanjenju tjelesne mase i u složenoj hrani s produženim rokom trajanja, osim one iz članka 2. stavka 3., pod uvjetom da je sladilo dopušteno u jednom od sastojaka složene hrane, ili
-
ako je hrana namijenjena isključivo za pripremu složene hrane koja je u skladu s ovom Direktivom.”;
4.
kategorija „Vitamini i dijetetski pripravci” u Prilogu preimenuje se u „Dodaci prehrani na osnovi vitamina i/ili minerala, u obliku sirupa ili za žvakanje”;
5.
tablica iz Priloga dopunjuje se tablicom iz Priloga ovoj Direktivi.
Članak 2.
Države članice izmjenjuju, prema potrebi, svoje zakone i druge propise kako bi:
-
najkasnije do 19. prosinca 1997. odobrile trgovinu proizvodima koji su u skladu s ovom Direktivom,
-
od 19. lipnja 1998. zabranile trgovinu proizvodima koji nisu u skladu s ovom Direktivom. Međutim, proizvodi koji koji nisu u skladu s ovom Direktivom, a stavljeni su na tržište ili označeni prije tog datuma mogu se prodavati do isteka zaliha.
One o tome odmah obavješćuju Komisiju.
Kada države članice donose ove mjere, te mjere prilikom njihove službene objave sadržavaju uputu na ovu Direktivu ili se uz njih navodi takva uputa. Načine tog upućivanja određuju države članice.
Članak 3.
Ova Odluka stupa na snagu sedmog dana od dana objave u Službenom listu Europskih zajednica.
Članak 4.
Ova je Direktiva upućena državama članicama.
Sastavljeno u Bruxellesu 19. prosinca 1996.

Labels: 0
3
17